|  |  |
| --- | --- |
|   |  |
|  | 14. september 2018 |

**Kort rapport om Kulturministeriets KUV-seminar 2018**

Seminaret fandt sted på Den Danske Scenekunstskole den 11. september 2018 fra Kl. 13-17.

**Deltagere:** I alt omkring 45 repræsentanter for KUV-udviklerne på uddannelsesinsitutionerne, KUV-netværket, rektorer, KUV-udvalget og Kulturministeriet

**Introduktion v. kontorchef Karin Marcussen, Kulturministeriet**

Kulturministeriets pulje til KUV er igen i år på 5 millioner. KUM vurderer, at KUV vil blive en stadig vigtigere del af kunstuddannelsernes videngrundlag.

**Introduktion v/ moderator Johan A. Haarberg**

1. Udgangspunktet for KUV er kunstnerisk praksis
2. KUV handler om at dele sin viden: at overskride privatsfæren og gøre sin viden/erkendelse tilgængelig.
3. I KUV er refleksionsarbejdet ikke noget som man kan gøre, når projektet er slut. Det skal finde sted fortløbende.
4. Dokumentationen. Vigtigt at arbejde med gode måder at dokumentere projekter på. Ikke kun skrift.

**Oplæg v/ professor Frederik Tygstrup, medlem af KUV-udvalget**

Frederik Tygstrup leverede et oplæg bl.a. om baggrunden for KUV i Danmark, udviklingen af KUV og en status for, hvad der i dag kendetegner KUV-aktiviteterne på kunstskolerne, set fra KUV-udvalget side. Om KUVs udvikling i Danmark siden 2012:

1. KUV-puljen har været et instrument til at få lærerne til at betragte sig selv som udviklere.
2. Mangfoldigheden og viljen til at eksperimentere er stor. I kontrast er de akademiske humanistiske forskningsprojekter blevet mere og mere ens
3. En del projekter har handlet om tekné-dimensionen af kunst med fokus på kunnen, teknologi, materiale og know-how
4. Mange projekter viser et ønske om at tilgængeliggøre, gøre reproducerbart
5. Nytten af KUV i undervisningssammenhæng har stor betydning

Samlet konklusion: Der er sket en stærk konsolidering af arbejdet med kvalitetsstyring af institutionernes vidensgrundlag. Der er etableret nogle af trædesten, der kan give progression, benchmark af erfaringer og selvbevidst arbejde med kvalitetsudvikling samt bevidsthed om, hvordan man ekspliciterer forståelsen af sig selv som kunstnerisk udviklingsinstitution. Der er sket en synliggørelse af vidensøkologien og skabt en indsigt, som kan deles.

**Koncert v. Søren Kjærgaard, RMC: Flerlagethed i Soloperformance**

Efter koncerten var der spørgsmål fra Anne Gry Haugland, DKDM og Ralf Strøbech DDSKS om, hvorledes SK havde arbejdet med projektansøgningen, herunder kriterierne om kontekst og relevans.SK nævnte bl.a., at mange af ”boksene” i ansøgningsskemaet kun må være på 1500 tegn, så der skal komprimeres helt vildt, og mange ting bliver gentaget. Man bruger de samme ord hele tiden.

Omkring dokumentation af projektet nævnte SK, at han med vilje havde ønsket noget andet end bare at skrive en rapport. Der skulle være nogle produkter i form af lyd, film og billeder, og der blev taget højde for dette i ansøgningen

**Plenumdiskussion om peer review, retningslinjer og ansøgningsskema**

Der fremkom følgende ønsker fra deltagerne:

1. At Kulturministeriet til den aktuelle 2018-runde i oktober gør ansøgningsskemaet mere fleksibelt ved at give ansøgerne lov til selv at fordele antal tegn mellem de forskellige bokse inden for et totalt maksimum.
2. At udvalget indfører en årsberetning, hvor udvalget kan kommunikere resultaterne for årets runde samt komme med refleksioner over runden og give en status for feltets udvikling. Beretningen kunne samtidig være en måde at imødekomme institutionernes ønske om mere dialog med udvalget.
3. At mulighederne ovevejes for indførelse af peer review/fagfællebedømmelse inden udvalgets endelige stillingtagen
4. At der gennemføres en revision af retningslinjer, kriterier og ansøgningsskema forud for næste ansøgningsrunde i 2019. Bl.a. var der på seminaret et ønske fra deltagerne om et særligt ansøgningsskema til projektmodning, hvilket vil kræve, at udvalget mere præcist tager stilling til hvad projektmodning er, og hvad kriterierne herfor skal være.